หุ้นบ่ายบวกต่อเป็น 2 %
ตลาดหุ้นไทยภาคบ่ายเดินหน้าบวกต่อไปเป็น 2% แล้ว จากแรงซื้อต่างชาติที่ยังคงไหลเข้ามา คลายกังวลการเมือง
19 มี.ค. 2553

ตลาดหุ้นไทยภาคบ่ายเดินหน้าบวกต่อไปเป็น 2% แล้ว จากแรงซื้อต่างชาติที่ยังคงไหลเข้ามา คลายกังวลการเมือง
ตลาดหุ้นไทยภาคบ่ายเดินหน้าบวกต่อไปเป็น 2% แล้ว จากแรงซื้อต่างชาติที่ยังคงไหลเข้ามา จากตัวเลขเศรษฐกิจที่ออกมาดี ล่าสุดคือการส่งออกเดือน ก.พ.53 ที่ขยายตัวต่อเนื่องจากเดือน ม.ค.53 ขณะที่ความกังวลต่อการชุมนุมทางการเมืองของกลุ่มคนเสื้อแดงคลี่คลายลงไปมากแล้ว เนื่องจากผ่านมา 1 สัปดาห์การชุมนุมยังเป็นไปอย่างเรียบร้อย ไม่มีเหตุการณ์ความรุนแรงเกิดขึ้น และหลายฝ่ายมองว่าการเคลื่อนไหวไม่ค่อยมีน้ำหนัก
เมื่อเวลา 15.07 น.ดัชนี SET อยู่ที่ 774.20 จุด เพิ่มขึ้น 15.18 จุด (+2.00%)
ล่าสุด เมื่อ 15.14 น.ดัชนี SET อยู่ที่ 773.36 จุด เพิ่มขึ้น 14.34 จุด(+1.89%)
นายอภิศักดิ์ ลิมป์ธำรงกุล ผู้อำนวยการฝ่ายวิเคราะห์หลักทรัพย์ สถาบันวิจัย บล.นครหลวงไทย กล่าวว่า ตลาดหุ้นไทยในช่วงบ่ายนี้ปรับตัวสูงขึ้นถึง 2% น่าจะเป็นผลจาก Fund Flow ยังไหลเข้า ขณะที่ตัวเลขเศรษฐกิจของไทยที่ประกาศออกมาก็อยู่ในเกณฑ์ที่ดี โดยเฉพาะตัวเลขการส่งออกที่ขยายตัวได้ต่อเนื่อง รวมทั้งปัจจัยทางการเมืองขณะนี้เริ่มผ่อนคลายลงไปแล้ว
ขณะเดียวกันตลาดหุ้นอื่นในภูมิภาคเอเชียต่างก็ปรับตัวขึ้นกันเป็นส่วนใหญ่ และค่าเงินในแถบเอเชียก็แข็งค่าด้วย พร้อมให้กรอบการแกว่งไว้ที่ 770-785 จุด